b'\n_START_ARTICLE_\nKosovelova knji\xc5\xbenica Se\xc5\xbeana\n_START_SECTION_\nZgodovina\n_START_PARAGRAPH_\nKnji\xc5\xbenica je v Se\xc5\xbeani za\xc4\x8dela delovati leta 1851, kar dokazuje dokument o ustanovitvi, ki ga je v tr\xc5\xbea\xc5\xa1kem arhivu na\xc5\xa1el zgodovinar Branko Maru\xc5\xa1i\xc4\x8d. Predsednik knji\xc5\xbenice je bil Alojz Polley, \xc4\x8dlana izvr\xc5\xa1ilnega odbora tedanji \xc5\xbeupan Ferdinand Mahor\xc4\x8di\xc4\x8d in dr. Karel Lavri\xc4\x8d, ki je bil dr\xc5\xbeavni pravnik in govornik na se\xc5\xbeanskih taborih. Knji\xc5\xbenica nekaj \xc4\x8dasa ni delovala. 21. januarja 1873 je bila ustanovljena Narodna \xc4\x8ditalnica na dana\xc5\xa1nji Partizanski cesti. V \xc4\x8ditalnici so 13. aprila 1887 podelili \xc4\x8dastno \xc4\x8dlanstvo in diplomo njenemu uradnemu ustanovitelju Bogdanu Ternovcu, svetniku tr\xc5\xbea\xc5\xa1kega cesarsko-kraljevega de\xc5\xbeelnega sodi\xc5\xa1\xc4\x8da, ki je sestavil tudi pravila \xc4\x8ditalnice._NEWLINE_\xc4\x8ceprav je v Se\xc5\xbeani \xc5\xbee bila knji\xc5\xbenica, so tudi dru\xc5\xa1tva imela svoje skromne knji\xc5\xbenice. Nekoliko obse\xc5\xbenej\xc5\xa1o knji\xc5\xbenico je imelo Prostovoljno ognjegasno dru\xc5\xa1tvo, ustanovljeno leta 1894. V prvih letih 1. svetovne vojne je knji\xc5\xbenica dobila \xc5\xa1tevilne knjige od ljudi na kra\xc5\xa1kem podro\xc4\x8dju, ki so morali zapustiti svoje domove, nato je vojna ustavila njen razvoj. Propad Avstro-Ogrske je za se\xc5\xbeansko knji\xc5\xbenico pomenil nazadovanje zaradi sistemati\xc4\x8dnega zatiranja vsega, kar je bilo slovenskega. Tako stanje je trajalo do konca 2. svetovne vojne, ko so ljudje spet zbrali v \xc4\x8dasu fa\xc5\xa1isti\xc4\x8dne diktature skrite slovenske knjige._NEWLINE_Po podpisu mirovnega sporazuma z Italijo (Pari\xc5\xa1ka mirovna pogodba) leta 1947 so nastale \xc5\xa1tevilne pobude za obnovitev kulturnih dru\xc5\xa1tev in zlasti knji\xc5\xbenice. U\xc4\x8ditelj Miro Kranjec je nadaljeval delo u\xc4\x8ditelja Jo\xc5\xbeeta Pahorja, ki je vodil se\xc5\xbeansko knji\xc5\xbenico pred 1. svetovno vojno. Po\xc5\xa1kodovane knjige je popravljala Mira Skrinjar.\xc2\xa0\n_START_SECTION_\nDejavnost\n_START_PARAGRAPH_\nDejavnosti Kosovelove knji\xc5\xbenice so izposojanje in zbiranje gradiva, informiranje, izobra\xc5\xbeevanje, raziskovanje ter zadovoljevanje kulturnih in razvedrilnih potreb \xc4\x8dlanov. V knji\xc5\xbenici je omogo\xc4\x8den dostop do spleta in razli\xc4\x8dnih portalov. Projekti Bralni pal\xc4\x8dek, Rastem s knjigo, Primorci beremo, bralni kro\xc5\xbeek Son\xc4\x8dna ura in Magajnova bralna zna\xc4\x8dka za uporabnike s posebnimi potrebami razvijajo splo\xc5\xa1no, bralno, informacijsko in funkcionalno pismenost. \xc2\xa0\xc2\xa0_NEWLINE_V knji\xc5\xbenici na\xc4\x8drtno zbirajo, hranijo, obdelujejo in posredujejo domoznansko gradivo za obmo\xc4\x8dje Krasa. Predstavljajo ga tudi v digitalizirani obliki na portalu Kamra in z njim dopolnjujejo spletni leksikon Primorci.si.'